ประกาศสํานักงานคณะกรรมการกํากับหลักทรัพย์และตลาดหลักทรัพย์ที่ สธ. 31/2543 เรื่อง การกําหนดแบบในการยื่นขอรับความเห็นชอบบุคคลที่เป็นหรือจะเป็นผู้ถือหุ้นรายใหญ่ของบริษัทหลักทรัพย์ อาศัยอํานาจตามความในข้อ 3 แห่งประกาศกระทรวงการคลัง เรื่อง การกําหนดเงื่อนไขให้บริษัทหลักทรัพย์ต้องขอรับความเห็นชอบบุคคลที่เป็นผู้ถือหุ้นรายใหญ่ ลงวันที่ 23 กุมภาพันธ์ พ.ศ. 2543 และข้อ 2 แห่งประกาศคณะกรรมการกํากับหลักทรัพย์และตลาดหลักทรัพย์ ที่ กธ. 21/2543 เรื่อง หลักเกณฑ์ เงื่อนไข และวิธีการในการขอรับความเห็นชอบและการให้ความเห็นชอบบุคคลที่เป็นหรือจะเป็นผู้ถือหุ้นรายใหญ่ของบริษัทหลักทรัพย์ ลงวันที่ 12 พฤษภาคม พ.ศ. 2543 สํานักงานคณะกรรมการกํากับหลักทรัพย์และตลาดหลักทรัพย์ออกข้อกําหนดไว้ดังต่อไปนี้ข้อ ๑ ในประกาศนี้ "ผู้ถือหุ้นรายใหญ่" หมายความว่า บุคคลที่ถือหุ้นบริษัทหลักทรัพย์ไม่ว่าโดยทางตรงหรือทางอ้อมเกินกว่าร้อยละสิบของจํานวนหุ้นที่มีสิทธิออกเสียงทั้งหมดของบริษัทหลักทรัพย์นั้น "สํานักงาน" หมายความว่า สํานักงานคณะกรรมการกํากับหลักทรัพย์และตลาดหลักทรัพย์ข้อ ๒ ให้บริษัทหลักทรัพย์ที่ประสงค์จะขอรับความเห็นชอบบุคคลที่เป็นหรือจะเป็นผู้ถือหุ้นรายใหญ่ยื่นคําขอรับความเห็นชอบตามแบบ 90/91-1 และแบบรับรองประวัติบุคคลตามแบบ 90/91-2 ที่แนบท้ายประกาศนี้ พร้อมด้วยเอกสารหลักฐานดังต่อไปนี้ต่อสํานักงาน (1) กรณีบุคคลธรรมดา (ก) ข้อมูลเกี่ยวกับบุคคลที่ขอรับความเห็นชอบเป็นหรือจะเป็นผู้ถือหุ้นรายใหญ่ ได้แก่สําเนาบัตรประจําตัวที่ออกให้โดยส่วนราชการหรือองค์กรของรัฐหรือสําเนาหนังสือเดินทาง และสําเนาทะเบียนบ้านที่ปรากฏชื่อบุคคลที่ขอรับความเห็นชอบ (ข) เอกสารเพิ่มเติมประกอบแบบรับรองประวัติบุคคลตามแบบ 90/91-2 (ถ้ามี) (ค) เอกสารหรือข้อมูลอื่น ซึ่งสํานักงานเรียกให้ยื่นเพิ่มเติมตามที่จําเป็นและเห็นสมควรเพื่อใช้ประกอบการพิจารณาคําขอรับความเห็นชอบ (2) กรณีนิติบุคคล (ก) ข้อมูลเกี่ยวกับนิติบุคคลที่ขอรับความเห็นชอบเป็นหรือจะเป็นผู้ถือหุ้นรายใหญ่ 1. กรณีเป็นบริษัทจํากัดหรือบริษัทมหาชนจํากัด ได้แก่ หนังสือรับรองการจดทะเบียนบริษัทที่รับรองโดยนายทะเบียนหุ้นส่วนบริษัท กระทรวงพาณิชย์ 2. กรณีเป็นห้างหุ้นส่วน ได้แก่ หนังสือรับรองการจดทะเบียนห้างหุ้นส่วนที่รับรองโดยนายทะเบียนหุ้นส่วนบริษัท กระทรวงพาณิชย์ 3. กรณีเป็นนิติบุคคลประเภทอื่น ได้แก่ หนังสือรับรองการจดทะเบียนนิติบุคคล ที่รับรองโดยหน่วยงานที่เกี่ยวข้อง (ถ้ามี) หรือเอกสารอื่นที่แสดงถึงความเป็นนิติบุคคล (ข) ข้อมูลเกี่ยวกับกรรมการหรือหุ้นส่วน ได้แก่ สําเนาบัตรประจําตัวที่ออกให้โดยส่วนราชการหรือองค์กรของรัฐหรือสําเนาหนังสือเดินทาง และสําเนาทะเบียนบ้านที่ปรากฏชื่อบุคคลที่ขอรับความเห็นชอบ (ค) เอกสารเพิ่มเติมประกอบแบบรับรองประวัติบุคคลตามแบบ 90/91-2 (ถ้ามี) (ง) เอกสารหรือข้อมูลอื่น ซึ่งสํานักงานเรียกให้ยื่นเพิ่มเติมตามที่จําเป็นและเห็นสมควรเพื่อใช้ประกอบการพิจารณาคําขอรับความเห็นชอบในการยื่นขอรับความเห็นชอบนิติบุคคลที่เป็นหรือจะเป็นผู้ถือหุ้นรายใหญ่ ให้บริษัทหลักทรัพย์ยื่นแบบรับรองประวัติบุคคลตามแบบ 90/91-2 ของกรรมการหรือหุ้นส่วนของนิติบุคคลดังกล่าวทุกรายด้วยข้อ ๓ สํานักงานจะแจ้งผลการพิจารณาคําขอให้บริษัทหลักทรัพย์ทราบภายในสามสิบวันนับแต่วันที่สํานักงานได้รับเอกสารหลักฐานจากบริษัทหลักทรัพย์ครบถ้วน เว้นแต่เป็นกรณีที่มีเหตุจําเป็นต้องตรวจสอบข้อเท็จจริงเพิ่มเติมและสํานักงานได้แจ้งเหตุจําเป็นดังกล่าวให้บริษัทหลักทรัพย์ทราบก่อนสิ้นสุดระยะเวลาสามสิบวันแล้ว สํานักงานอาจขยายระยะเวลาในการพิจารณาคําขอออกไปเท่าเหตุจําเป็นที่มีได้ ข้อ ๔ ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไปผู้มีอํานาจลงนาม - ประกาศ ณ วันที่ 28 กรกฎาคม พ.ศ. 2543 (นายประสาร ไตรรัตน์วรกุล) เลขาธิการ สํานักงานคณะกรรมการกํากับหลักทรัพย์และตลาดหลักทรัพย์